Agama Tented Camp | LekkeSlaap
Agama Tented Camp bied jou 'n toevlugsoord ver van die luisterryke safari-agtige woude en velde van Afrika. Hier in Namakwaland, 'n onbekende hoekie van Suid-Afrika wat gereeld misgekyk word, sal jy 'n eiesoortige skoonheid vind wat nêrens 'n gelyke het nie. Agama Tented Camp is 20 km noord van Garies en nooi jou uit om te kom uitspan in die droogte van dié unieke wildernis, hetsy tydens die blommeseisoen of nie.
Kom bietjie nader aan die natuur en herontdek die droë prag van dié streek deur in 'n tent tuis te gaan, en nie net enige tent nie, maar 'n unieke en topgehalte tentkamp! Die gemaklike tente het elkeen hul eie privaat badkamer en groot dek vanwaar jy die niksheid van hierdie deel kan indrink. 'n Tuisgekookte plaas-aandete en volledige Engelse ontbyt is ingesluit.
Altesaam is daar verblyf vir 14 mense, en hier kan jy jouself in die bos verloor. Hou 'n ogie oop vir 'n verskeidenheid vlaktewild en gemsbokke wat dié roesrooi deel van ons land hul tuiste noem. Geniet 'n skemerkelkie soos die son agter die niks sak en die pikswart nag die tente omvou, met net die sterre as buitelig.
In die wintermaande is daar niks lekkerder as om voor 'n knetterende vreugdevuur in die tradisionele boma te sit en stories uitruil met 'n drankie in die hand nie. Gedurende die somer maak ons nie vuur nie en dan is dit donkerder saans sodat jy net des te beter die asemrowende sterrehemel kan gade slaan.
Of jy nou op soek is na 'n lekker vroegoggend-wildrit, 'n skemerkelkie met 'n uitsig, 'n voetslaanroete of net 'n lekker braaivleisvuur in 'n gesellige boma, Agama Tented Camp sal jou sintuie oordonder en belowe 'n absoluut onvergeetlike ervaring.